ݣووݣل (بلينݣليزية: Google) هي واحد الشركة ميريكانية كاتعطي بزاف د لخدمات ف أنترنت بحال محرًك ديال التقلاب ولإيميل (جيميل) والجميع د لمعلومات (درايڤ) والتنظيم دلوقت (ݣووݣل كالندر) ولخرائط والطرقان (ݣووݣل خرايط) ولڤيدييويات (يوتوب) وبزاف د لحوايج آخرا. ݣووݣل هي الشركة اللي تاتحكم تا فالنظام د أندرويد ديال التيليفونات لمطوًرة و الطابليطات، اللي هو أكبر نظام تيتخدًم فلعالم. السمية د ݣووݣل ماجة من واحد السمية د واحد الرقم كبير بزًاف (1 متبوع ب 100 زيرو)، وتاترمز للعدد د لمعلومات اللي كاينة فلانترنيت. تأسسات ݣووݣل ف 1998 من جوج د الطلبة د الدكتورا ف لجامعة د سطانفورد ف لميريكان: لاري پييج و سيرݣيي برين. ف 2015، تجمعات الشركات د ݣووݣل وشي شركات خرا د نفس لمؤسسين فشركة كبر اللي سميتها ألفابيت، اللي لمدير ديالها هو لاري پييج والرئيس هو سيرݣيي برين. ݣووݣل ولاًت تحت من هاد الشركة، ولمدير ديال ݣووݣل ديال دابا هو سوندار پيتشاي. ݣووݣل.كوم, اللي هو موقع تابع للشركة د ݣووݣل، هو أول موقع فلعالم من حيث شحال من واحد تيدخلو كل نهار، وكاين مواقع خرا تابعة للشركة اللي تاهي مكلاسيا مزيان بحال يوتوب اللي هو الثاني فلعالم.